Ontmoet die nuwe president van ZimbabweVoorbereidings word getref wanneer Emmerson Mnangagwa Vrydag (24 November 2017) ingesweer word (Foto: ANA) Emmerson Mnangagwa, die voormalige adjunkpresident van Zimbabwe wat vroeër vandeesmaand deur Robert Mugabe afgedank is, word Vrydag as die nuwe president van dié land ingesweer. Mnangagwa het Woensdagaand aan ŉ juigende skare gesê Zimbabwe betree ŉ nuwe era van demokrasie. Hy het vroeër die dag na die land teruggekeer, nadat hy vir sy veiligheid na Suid-Afrika gevlug het toe Mugabe hom afgedank het om ŉ weg te baan na die presidentskap vir Grace. “Die mense het gepraat. Die stem van die mense is die stem van God,” het Mnangagwa aan duisende ondersteuners gesê. Die weermag het klaarblyklik ŉ moeitevrye weg gebaan vir Mnangagwa se presidentskap. Hy was dekades lank ŉ getroue luitenant vir Mugabe en ŉ lid van sy elite – en het die bynaam “Krokodil” gekry. Sy eie menseregteagtergrond laat egter vir talle Zimbabwiërs veel te wense oor. Hy was aan die hoof van interne veiligheid toe 20 000 Zimbabwiërs, aldus menseregtegroepe, in die 1980’s gesterf het. Dit sal ŉ uitdaging wees om die land se welvaart en internasionale stand te herstel. Menseregteskendings en twyfelagtige verkiesings het talle Westerse lande genoop om sanksies in die vroeë 2000’s toe te pas en dit het die ekonomie ŉ knou gegee, ondanks Chinese beleggings. Feesvieringe voor Emmerson Mnangagwa, ook bekend as “Krokodil” ingesweer word as president (Foto: ANA) ŉ Vry en regverdige verkiesing volgende jaar kan die sleutel wees tot nuwe finansiering. Zimbabwe was in ŉ stadium een van Afrika se mees belowende ekonomieë, maar het dekades lank agteruitgegaan onder Mugabe se heerskappy wat beleide ingestel het soos die gewelddadige grondgrype van wit beheerde plase en die druk van geld wat tot hiper-inflasie gelei het. Meeste van die 16 miljoen inwoners is steeds arm en werkloosheid is baie hoog, iets wat Mnangagwa gesê het hy sal aanspreek. ŉ Senior beampte van die internasionale monetêre fonds het gesê Zimbabwe se ekonomiese toestand bly “baie moeilik”, aangesien volhoubare groei bedreig word deur buitensporige spandering deur die regering, onhoudbare buitelandse valuta-regime en onvoldoende reformasie. “Onmiddellike stappe is noodsaaklik om die tekort tot ŉ volhoubare vlak te verminder, strukturele reformasie moet bespoedig word en daar moet weer met die internasionale gemeenskap gesprekke gevoer word om toegang te bekom tot noodsaaklike finansiële ondersteuning,” het Gene Leon, hoof van die IMF se sending in Zimbabwe, gesê. Die opposisieparty, MDC-T, wat ook Mugabe se verwydering ondersteun het, het gesê hy sal Mnangagwa se volgende stappe baie naby monitor, “veral wat betref die ontbinding van al die pilare van onderdrukking”. Evan Mawarire, die pastoor wat verlede jaar betogings teen die regering gelei het, het gesê Zimbabwiërs moet Mnangagwa laat weet die land moet vir almal wees, en nie net die regerende party nie. Volgens ŉ rubriek wat Donderdag in die onafhanklike NewsDay-koerant gepubliseer is, het Mnangagwa “ŉ onbenydenswaardige taak” en dat hy ŉ koalisieregering moet saamstel wat alle Zimbabwiërs verteenwoordig. “Sommige burgers voer aan Mnangagwa was nog tot twee weke gelede deel van die Zanu-PF-regime, en hy is dalk moontlik nie die regte persoon vir die taak nie, gegewe die politieke en ekonomiese foute van die verlede,” lui die rubriek. “Die nuwe president sal onder beduidende druk wees om wonderwerke te verrig om sy kritici verkeerd te bewys.”